Papersnake/gushiwen huggingface dataset:
人月圆·会稽怀古
张可久（元代）

林深藏却云门寺，回首若耶溪。
苎萝人去，蓬莱山在，老树荒碑。
神仙何处，烧丹傍井，试墨临池。
荷花十里，清风鉴水，明月天衣。
和仁仲春日十绝
胡寅（宋代）

年年绿水送残红，不怨东君只怨风。
芳草连云愁更远，劝君当醉万花中。
观习水胜
王十朋（宋代）

汉武英雄思拓边，昆明习战遗风传。吾皇仁心异武帝，思患姑风预防计。

尔曹生长行伍间，操舟习水便宜闲。异日捐躯宜报国，勿效水乌风盗贼。
月山
吴保初（清代）

朝看月山来，暮看山月出。得月已忘山，岚翠沾衣湿。
颂十玄谈·祖意
释印肃（宋代）

殷勤为说西来意，得意忘言真不二。
昨夜三更穿市过，只闻米贱油盐贵。
九日韶卿子善有约不至子静亦归桐庐与景云饮瀑下作
谢翱（宋代）

揉蓝染钓缗，欲老此江滨。九日寒泉水，他年白发身。

邻州曾约客，别业未归人。嗅菊知吾事，那能更问津。
答朱晋老见责不赴会
陈渊（宋代）

屠龙事业初何有，画饼声名不愿求。春色未阑犹足赏，乱花深处要追游。
赞达磨
释印肃（宋代）

妙契触目菩提，谁观达磨西归。
只是老胡捏怪，好与三十竹篦。
试问参方知不知，狂书早自落便宜。
闲中真乐
郭印（宋代）

人间富与贵，孰不羡王侯。
静边细一观，何其劳且忧。
去来风中细，出没水上沤。
推迁无定在，秋毫非我谋。
既仕知此理，官衢屡回头。
今也衡门下，卧起得自由。
随流任纵横，飘如不击舟。
触处尽禅悦，俗乐宁可侔。
死生夜旦耳，吾心有天游。
肯学痴狂子，盖棺事始休。
题官使赵枢密独往亭
吕本中（宋代）

谢公为时出，四海正仰渠。雅志在东山，本末固不渝。

苻坚百万师，一扫谈笑馀。今公抱长策，岂止安石徒。

平生独往愿，结亭山一隅。跻扳上修竹，已自胜巾车。

举手谢世人，不与汝同途。出佐明天子，意欲无强胡。

行当复中原，即日还旧都。岂容思昔隐，更作深山居。

小人病无能，误入承明庐。朝夕投劾归，为公先扫除。
此君亭
方岳（宋代）

此君雅有冰雪操，阿堵难为金石交。
亭上月明晚色净，江头潮石秋声高。
举杯相属非俗物，着我於中亦世豪。
对之清坐欲忘日，凛有直气如吾曹。
雨中过王官谷香光林 其一
袁宏道（明代）

脱屐入春丛，拾芳携翠笼。一番洗竹雨，几阵报花风。

薪老知茶忌，须长论药功。疏黄秾碧里，一树石楠红。
次韵杨廷秀郎中游西湖十绝
喻良能（宋代）

一时谈笑总名流，十里西湖恣意游。
熟醉侧身窥翡翠，狂歌左手把蝤蛑。
过分水庙戏成棹歌六章 其四
程敏政（明代）

东岸人家开饭奁，西岸人家垂酒帘。传道行人莫轻买，今年沽价十分添。
绍兴祀岳镇海渎四十三首 其四 东岳位酌献用《成安》。
郊庙朝会歌辞（宋代）

岩岩天齐，自古在昔。肤寸之云，四方其泽。惟时东作，祀事乃饬。

惠我无疆，恩沾动植。
偶题
连文凤（宋代）

来到深山处士家，山前山后响缲车。
老夫不晓人间事，行遍西园看橘花。
次韵解君接感怀
李新（宋代）

太平事业按商周，麟阁仪形待子留。
壮士长歌三箭定，鸱夷归子五湖秋。
生涯底事空藏剑，英气平时已食牛。
歌扇舞衫今太寂，暮云佳句敌汤休。
过岑水
杨万里（宋代）

石瘦铜苗绿，溪腥胆水黄。
是间无马迹，何处更羊肠。
恶路今方始，平生梦未尝。
如何寒刮骨，行得汗如浆。
和张洵蒙亭
尚用之（宋代）

江亭胜既冠三湘，仁智所乐皆其旁。翠岫俯映青罗光，上月乔木摩穹苍。

亭下川遐覆银塘，水面风来笑语香。骚人相值喜飞觚，雄辩清谈五月凉。

饮馀相与坐方床，论文日暮兴何长。佳篇疾读韵琅琅，直疑星斗焕光芒。

格高调古说奇方，况复笔法追二王。事业无穷叹茫茫，丹铅点勘策非郎。

与公致道心可忘，浩歌直造无何乡。
鹧鸪天
臧余庆（宋代）

天与君王管晏才。尚书两曳履声来。今朝望着楼头看，已有台星照斗魁。

金蹀躞，玉崔嵬。天香满袖早朝回。中书尚享无穷考，长揖南风醉寿杯。
二月廿日贡院中作
顾清（明代）

今日不乐是何辰，千花万花明上春。洞庭明月湘江水，望望风帆思故人。
续游仙诗（六首）
马洪（明代）

养驯苍鹿放蓬山，走入烟霞唤不还。
明日群中寻却易，七星符在顶毛间。
减字木兰花·花
苏轼（宋代）

玉房金蕊，宜在玉人纤手里。淡月朦胧，更有微微弄袖风。
温香熟美，醉慢云鬟垂两耳。多谢春工，不是花红是玉红。
偈颂一百二十三首
释普度（宋代）

清明寒食节，韶光烂漫时。
野花迷古迳，回首暮云低。
纸飞处杜鹃啼，不是苦心人不知。
颂古四十首 其十九
释守珣（宋代）

犀牛扇子用多年，历掌清机授手传。头角不全收拾取，雨馀风月满长川。
送玲首座住定水
释咸杰（宋代）

一棒一条痕，一掴一掌血。
不是向上机关，亦非单传妙诀。
佛祖见之攒眉，魔外闻之胆折。
建立此纲宗，当阳贵直截。
玲侍吾十年，气宇迪超绝。
信手斫方圆，初不泥唇舌。
青天霹雳轰，风云会时节。
行看定水起波涛，始信来源出处高。
厓门谒三忠祠
何绛（明代）

双峰如阙水迢迢，恍惚洪涛怒未消。相国有祠遗异代，书生无泪洒前朝。

空闻谢豹啼荒殿，无复黄龙起暮潮。礼罢苔阶长太息，满厓风雨正潇潇。
乙酉正月二十日游慈云三首
陈著（宋代）

数曲清溪山抱回，青山高处醉筵开。
忽然鼓笛太平调，便是洞庭闻乐来。
满庭芳
袁易（元代）

粉腻汤泉，春温湘粟，六铢初挂慵妆。烟皋露畹，异谱各传芳。

月地相逢缥缈，细凝伫、玉润酥香。琼姬意，难凭木笔，写恨寄王郎。

苏台双树老，当年刺史，看似寻常。梦兰如此，客不共飞觞。

堪怜田家姊妹，黯憔悴、长伴蓉裳。应难比，仙姿淡雅，裙幅潇湘。
次韵石七三六言七首
黄庭坚（宋代）

万里草荒先垄，六年虫蠹群经。
老喜宽恩放去，心似惊波不停。
出南薰门道中诗
华镇（宋代）

玉津槐柳绿成阴，归路春光步步深。名宦未多年不少，到家聊缓北堂心。
自阆复还汉中次益昌
陆游（宋代）

北首褒斜又几程，骄云未放十分晴。马经断栈危无路，风掠枯茆飒有声。

季子貂裘端已弊，吴中菰菜正堪烹。朱颜渐改功名晚，击筑悲歌一再行。
题天童全老
周文璞（宋代）

天童宝楼阁，铜钉敞朱扉。
一老烧香后，诸禅乞食归。
天听涂毒鼓，神捧苾刍衣。
说了村夫偈，依然入翠微。
西兴道间
陈起（宋代）

此心只欲与民安，不要人知道有官。
顾得簥来虽是小，买他船去却须宽。
自桃川至辰州绝句四十有二 其二
赵蕃（宋代）

过了矶头尚有湋，长江万里此为稀。怅予何可数乘此，宜尔山禽频劝归。
解氏世系歌
解缙（明代）

悠悠我祖，系出平阳。后徙雁门，累叶重光。迄于退翁，李唐进士。

讳隐官蕲，德远其子。作刺吉州，因家于此。肃宗之初，世乱未靖。

同水臻善，南山形胜。鹧鸪迹符，胥宇延庆。禹字德远，生干宏材。

参军武卫，兄弟鼎台。軿字德舆，贞白赐谥。进士兼善，从美其讳。

金吾仆射，一门皆贵。桓桓世隆，自西徂东。建第营寨，吉阳肇封。

力走黄巢，退不言功。子弼皋谟，吴加尚书。吴唐叔世，家袭紫朱。

文灿丽正，儒将知兵。保身亢宗，迓宋之平。希孟伯轲，魁名天圣。

生安及定，吉甫彦圣。熙宁进士，吉甫参军。五子文儒，持国尤醇。

千龄千秋，必达必文。敬之讳寅，世精典坟。五世辟雍，世亦罕同。

笃于生春，漕魁神童。进士选川，其字厚甫。龙翔天飞，纂图序谱。

庄山上舍，忠抗奸权。辰峰典教，德拟平园。竹梧死节，光于信史。

二妙同升，人谓有子。家君寿考，训我奉先。拜手陈诗，几千万年。
刺桐 其一
陈宓（宋代）

名字传舆志，风流欠画图。高花人不采，留得映栖乌。
四月十三夜四更起读书
陆游（宋代）

七十未捐书，正恐死乃息。
起挑窗下灯，度此风雨夕。
归路致语口号
洪适（宋代）

旌旆摇摇卷碧云，元戎振旅入城闉。蜚腾广誉孚朝野，讲肄强城动鬼神。

无数冠裳声聒昼，两行罗绮艳娇春。看看夜半朝宣室，便把金犀换玉麟。
久客湖海买舟西还
吴龙翰（宋代）

万里烟波兴渺然，片心如在灞桥边。
归装诗少不成担，自拗梅花凑满船。
朱武太傅通判常州兼寄胡武平
梅尧臣（宋代）

昔我阳夏公，尝兹同郡治。
政余作东园，草木尚有意。
岂不务安养，斯民歌乐易。
是时有贤才，乡举堪皇器。
今方居冢庐，试质当时事。
愿君思前人，文雅庶未墬。
唐乐府十首·边军过
刘驾（唐代）

城前兵马过，城里人高卧。官家自供给，畏我田产破。
健儿食肥肉，战马食新谷。食饱物有余，所恨无两腹。
草青见军过，草白见军回。军回人更多，尽系西戎来。
送茶头并化士 其九
释慧空（宋代）

当阳一印妙无文，惭愧东山有子孙。是圣是凡齐印定，不妨持钵扣人门。
登亦好亭
赵蕃（宋代）

风潮涌琉璃，露朵纷锦绣。
景物故不贫，诗篇况能富。
上册宝十三首
真宗（宋代）

嘉肴旨酒，洁粢岂盛。
既兴而往，以我斋明。
有孚颙若，黍稷非声。
神之格思，享于克诚。
至家
徐熥（明代）

故里经年别，今朝慰倚闾。关河空阻绝，岁月易居诸。

燕麦埋荒径，莺花老旧庐。莫嫌金已尽，还有一囊书。
次韵朱少章芦桥柳桥二首
晃冲之（宋代）

洞庭生白波，陇首起黄云。
渔舟雾里见，羌备月中闻。
癸酉旴江鹿鸣燕和罗守
唐士耻（宋代）

伦魁玉季乐群英，更有新醅属步兵。
饫勉茂才争贾勇，尽从击楫不留行。
共酬露冕吹铙意，好近毡书淡墨荣。
北海清樽今劝驾，梦回池草倍知名。
题胡氏溪亭
朱庆馀（唐代）

亭与溪相近，无时不有风。涧松生便黑，野藓看多红。

雨足秋声后，山沈夜色中。主人能守静，略与客心同。
归来
释文珦（宋代）

世变今如此，吾心复背时。
皇皇无所与，去去欲何之。
独木桥难渡，三叉路可疑。
归来差自好，猨鹤旧相知。
洋州三十景 其二十 金橙径
鲜于侁（宋代）

远分穰下美，移植使君园。何人为修贡，佳味上雕盘。
句
谌祜（宋代）

邑自乱来新鼓角，屋从兵后尚蓬蒿。
次韵郑佥判
方岳（宋代）

诗穷不易办亭材，只恁荒寒处处苔。
种秫便当终老去，爱花能有几人来。
生前尺足竹三迳，身外无穷水一杯。
未必诸贤知此意，柴门虽设不曾开。
刚忠公
李俊民（金朝）

未除妖气斗牛閒，一夜长星落将坛。天意欲将全节畀，人心无柰此时寒。

断头那肯降朱泚，血指谁思灭贺兰。立尽太行山上石，我公忠烈不容刊。
题安福李令朝华亭
黄庭坚（宋代）

丹楹刻桷上峥嵘，表里江山路眼平。
晓日成霞张锦绮，青林多眼缀珠缨。
人如旋磨观群蚁，田似围棋据一枰。
对案昏昏迷簿领，暂来登览见高明。
招道祖签判尝暑酎辱示佳篇纪事辄依韵奉和且约再冰酿云
葛胜仲（宋代）

君不见兵火连年扰江汉，一介荩臣无断断。列城守将遁或降，那得捐躯颜与段。

鏖兵喋血八年间，西失平夏北折兰。奔军知是何鸡狗，坐想飞将张与关。

草莽臣谋未云获，且复浇愁倾大白。平时徒有扇障尘，一笑未辨须缠帛。

相邀聊共圣贤中，但愁烛跋鸱夷空。沉酣不畏轻出舌，惊惧悬知不入胸。

午夜醉归闻踏月，林影滩声助清绝。糟兵好向水村营，壑谷正为吾曹设。

儒生嗜酒多有之，高阳酩酊无所缺。莫言酌我慎无多，休弹贺若唱回波，腾腾相送入无何。
甲申春张菊存游洞霄诸公饯诗盈轴越明年余过故都补行卷之末
陆文圭（元代）

春申下邑荒江滨，有眼不识钱塘春。朅来南北两高峰，乍见西施真美人。

晓妆浓淡看不足，誓结鹑衣老湖曲。安知湖曲有高人，如此仙姿尚嫌俗。

别寻大涤登天柱，气压群峰三十六。归来书窗风雨夕，潜听三竺山灵哭。

眷言玉局老飞仙，摩挲铜狄今几年。神蛟飞鼠亦何有，金堂玉室空茫然。

天风吹醒丹泉酒，碧桃津远人回首。石上禽馀捣药声，绝怜无诀授长生。

今年却被山灵笑，依旧湖堤拾芳草。
落花
潘阆（宋代）

花残雨又风，飘紫复飘红。
不到三春尽，都经数夜空。
绕阑仍聚散，逐水尚西东。
可惜多情蝶，徘徊晚照中。
笼雀
王翱（明代）

曾入皇家大网罗，樊笼久困奈愁何。
长于禁苑随花柳，无复郊原伴黍禾。
秋暮每惊归梦远，春深空送好音多。
主恩未遂衔环报，羽翮年来渐折磨。
闲吟四首
邵雍（宋代）

平生如仕官，随分在风波。
所损无纪极，所得能几何。
既乖经世虑，尚可全天和。
樽中有酒时，且饮复且歌。
题五畏斋
叶适（宋代）

曹滕亦据南面权，坐衙吏贴群趋先。
敢云威福自我出，下有赤子高苍天。
圣人鬼兴建皇极，付祝长管尤恻恻。
前碑特立示铭诚，后榜七条垂训释。
冰清王令来调琴，四事未畏先畏心。
常净方寸勤管摄，不与外物相亏侵。
情防骄粗意防满，万事须还畏为本。
君不见匹夫胆大气如山，风浪只在须臾间。
从郑少嘉求贡纲余茶
张栻（宋代）

贡包余璧小盘龙，独占人间第一功。
乞与清风行万里，为君一洗瘴云空。
宿山中
郑学醇（明代）

朝从山中游，暮投山中宿。霞烟互蔽亏，冈峦相迤属。

折阪下奔峭，衡茆响飞瀑。皦月沉西崖，馀晖在林木。

蜻蛚阶下吟，寥寥天宇肃。耿耿不遑寐，顾影空残烛。

心虚物役忘，静观气机复。天鸡奏晨曦，悠然骋遐瞩。
陈待制挽诗
叶适（宋代）

昔年行住偶相同，舍策追羊径未通。
只麽空归在何处，一竿红日海门东。
和张景纯初置馆中
刘敞（宋代）

张也湖海士，心与迹并真。语默或不常，时以为狂人。

蹉跎太仓史，奔走京华尘。颇如丧家狗，累累敝精神。

虽游公卿间，望绝要路津。感激自上书，生当致青云。

天光回日月，圣泽熙阳春。禁林给笔札，中府紬典坟。

群玉连帝居，东壁临北辰。飞腾怪清切，寓直怀珍群。

慷慨气益遒，咏歌思逾新。昔贤稽古力，利禄不足云。

登瀛以为荣，襆被宁厌频。君乃鸾凤姿，方当极逢辰。

岂若杨执戟，白头专校文。
苏未人家仲冉至
罗锜（明代）

同上兰舟问小亭，石湖秋水共神形。山馀邃古惊人朴，路入花源见户扃。

疏菊经霜颜露赭，新梅需雪蕊含青。藏无万卷兼鱼麦，一片归帆亦暂停。
虞美人（至当涂呈郭功甫）
黄庭坚（宋代）

平王本爱江湖住。鸥鹭无人处。江南江北水云连。莫笑醯鸡歌舞、瓮中天。

当涂舣棹蒹葭外。赖有宾朋在。此身无路入修门。惭愧诗翁清些、与招魂。
泛南池有怀南溪圣公
李东阳（明代）

轻舟别浦路迢遥，危石虚亭影动摇。
云去好山争入座，雨来新动欲平桥。
多情留客空杯酒，旧事伤心但柳条。
今日我来还我去，小山丛桂竟谁招。
题系马图
胡奎（元代）

日日黄尘淹马足，谁能占得午阴凉。天闲刍豆无多恋，好解青丝八尺缰。
孚若时章约九日广恩寺登高雨不及赴
顾清（明代）

白云观西红叶堆，重阳有约携尊罍。游人不出看白雨，老僧闭户生青苔。

乾坤此景复几尔，造化于物何廉哉。未能骑马且独酌，菊花许我明朝开。
答问诗十二篇寄呈满子权其一鎛问耒
王令（宋代）

金坚虽不磨，木曲亦已揉。
幸蒙主人用，反要主随後。
适从慵耕儿，虽功不见取。
良田常无收，何塞不耕咎。
义方堂瞻先贤遗像
丘葵（宋代）

龙龟不再出，谁能探真精。
图书天所付，手授之二程。
欲知千载意，窗外草青青。
三月三日雨作遣闷十绝句
杨万里（宋代）

行春莫放一日一，修褉仍逢三月三。
忍遣晴光作阴雨，更将急溅涴春衫。
诏复滨海迁民故业三首 其一
释函是（明代）

市上惊传鬻海鱼，几年禁令忽闻疏。流民多恐无归日，望里翻闻空故墟。

城犬随人寻旧路，野鸦迁树避新锄。不堪悲处还成喜，童稚编篱且种蔬。
李密陈情表
金朋说（宋代）

乌鸟私情虽孝恳，谀人藐主岂忠诚。
堂堂在耙天潢派，何必陈情以伪名。
题张侍仪贞白独冷轩
孙蕡（明代）

留侯之孙琼玉相，翛然夐立洞八荒。颜如梅花开晓芳，曲眉烟八婉清扬。

朗吟碧空古洞章，飘风流铃韵何长。璧月莹莹夜未央，天坛万籁鸣清商。

归来人间寄徜徉，寒山冱谷开云房。层冰嵯峨照座光，虬龙松桧交青苍。

飞廉怒号滕六狂，舞霰不作天花香。四檐银竹声琳琅，山鬼独宿神蛇藏。

渔童樵竖冻欲僵，先生兀然方坐忘。虚室生白萃吉祥，金魅不跃龙不骧。

华池神水淡汪汪，开元丹田内炜煌。幽斋无人隙轩窗，云封茶灶笼笔床。

故人山阴回酒航，老鹤赤壁愁横江。神游清都朝帝乡，珍珠为楼玉为堂。

群真环佩参翱翔，皆骑素麒白凤凰。尘中六月川气黄，我行汗雨如迸浆。

桂舟无楫川无梁，安得送我置汝旁。衣之织女青霓裳，酌以西母玻璃觞。

顿令烦歊化清凉，毛骨爽飒三千霜。
句
叶祖洽（宋代）

已分桂叶争云路，不负榴花结露枝。
送岑云阶
丘逢甲（清代）

诏领兼圻即故乡，一时家国并荣光。古来百粤文身地，再见千秋昼锦堂。

郭令门庭多节钺，晋公勋业有文章。谁知中外声华满，裘带雍容四十强。
永遇乐（七夕和刘随如）
赵以夫（宋代）

云雁将秋，露萤照夜，凉透窗户。星网珠疏，月奁金小，清绝无点暑。天孙河鼓，东西相望，隐隐光流华渚。妆楼上，青瓜玉果，多少騃儿痴女。

金针暗度，珠丝密结，便有系人心处。经岁离思，霎时欢爱，愁绪空万缕。人间天上，一般情味，枉了锦笺嘱付。又何似，吹笙仙子，跨黄鹤去。
观陆士龙作顾彦先妇答夫二首有感韵 其二
戴复古（宋代）

鼠璞窃美名，冠玉假外观。良人誇意气，下妾愁岁晏。

念君始行迈，雪岭梅初粲。春风桃已红，光阴等飞弹。

相思果如何，金环宽玉腕。昔为连理枝，今作抟沙散。

惜哉牛与女，脉脉阻河汉。特栖良独难，守坚祇自赞。

双剑几时合，寄声问华焕。勿听五羊歌，富贵忘贫贱。
哨遍·多病倦游
陈韡（宋代）

多病倦游，在家又贫，毕竟如何是。十万钱，骑鹤更扬州，是人间几曾有底。算一生，大都能消几屐，劳神到老成何事。趁齿落已双，发丝在两，归寻闲里滋味。不见青云路有危机。金缕歌声，渐变成悲。待思大东门，忆鹤华亭，悔之晚矣。休，归去来兮，北山幸有闲田地。地瘠宜瓜菜，引泉凿成方沚。这仲子蔬园，三公不换，况东陵自来瓜美。间走马溪头，倚阑垂钓，解衣自濯清泚。酿山泉、时复一中之。琴横膝。古淡无弦有音徽。送归鸿、暮云千里。蓬莱自古无路，玄圃何时到，只消曲几蒲团，镇日闲庐打眭。这乾坤日月，更远游、问他王子。
贺新郎 方绣山同年长郎新娶
宋琬（清代）

海燕雕梁语。认乌衣、旧家宅巷，双栖偕旅。小谢翩翩如逸少，千里骅骝初举。

羡孔雀、屏风开处。家在凤凰台畔住，紫鸾车、族拥吹箫侣。

天付与，元霜杵。

阿翁早解渊明组。记摩挲、掌中英物，石麟誇汝。佳妇佳儿双白璧，诗奏兰陔华黍。

刘表男儿才尺许。欲倩蹇修他日后，卜西邻、勉娶田家女。

呼老友，烹肥羜。
宿长城西溪题僧舍
刘一止（宋代）

西溪一夜枕潺湲，晓上楼头更细看。欲揽青山入怀袖，却愁烟雨湿衣寒。
送师相陈大观文
喻良能（宋代）

化国熙熙日自迟，棠阴无讼草含滋。
何人剩伐南山石，大刻详书德政碑。
江源县张季长正字家善颂堂
范成大（宋代）

我穷江源来，名胜颇追逐。
薰风秀沃野，在处得奇瞩。
颂堂有佳秀，文字照缣竹。
图书抱世守，古锦韬玉轴。
黄金不满籯，故园有乔木。
逡巡酒如渑，霍霍具水陆。
田头新縠升，一饭香满屋。
回思闵雨时，敢望遽炊玉。
摩挲壁间题，明府遂州牧。
山高江水长，百世照尸祝。
我来坐琴坛，腼汗愧前躅。
空余烟霞痼，未冼是公独。
请歌青城游，或附耆旧录。
春游
佚名（宋代）

晓风吹醒桃花醉，暮雨添成柳叶愁。
醉了又愁愁又醉，莺煎燕炒逼春休。
杂言二首
李流谦（宋代）

春更无处无芳草，但觉故园春更好。
海棠前日梦见之，今日看更浑未老。
樱桃红杏相因依，梅阴吐芽青满枝。
世间亦有如意事，酒熟正好花开时。
谢新恩
李煜（五代）

樱花落尽阶前月，象床愁倚薰笼。远似去年今日，恨还同。

双鬟不整云憔悴，泪沾红抹胸。何处相思苦，纱窗醉梦中。
答王子长
宋无（元代）

病后得书频，情知未立身。
孤灯风雨夜，两处别离人。
已鸟归来社，辛夷开过春。
如逢元白间，莫说为诗贫。
哀王荆公
张舜民（宋代）

门前无爵罢张罗，玄酒生刍亦不多。
恸哭一声唯有弟，故时宾客合如何。
即事
郑思肖（宋代）

旅琐曾听月下猿，至今触事即愁端。北风昨夜无情甚，又作冬来一信寒。
题寄傲轩
陈杰（宋代）

富贵骄人拥庐儿，寒士不逊原壤夷。
傲称凶德无逢宜，长者寄尔渠得知。
使袜聊为廷尉重，命履乃有帝师用，
苟非其人千仞凤。鹦鹉洲前吊月明，
归来痛饮师刘伶。
戏答王通一
章甫（宋代）

底事重来淮上村，九关难上阻司阍。
短衣他日欲射虎，堂印何时看倒盆。
花著襟裾无定力，雪侵须鬓有愁根。
天河且挽洗疮疥，若问甲兵君莫论。
题竹石图歌奉赠周思廉思忠伯仲
刘崧（元代）

周郎伯仲美且温，乃是南渡丞相之玄孙。三朝书诏烂盈箧，旧相历世能俱存。

伯也从容端好文，仲也英气干青云。芝兰晏岁在空谷，风露早已扬清芬。

吁嗟昔人邈千载，平园草木春先改。衮绣坊前旧宅空，恩褒寺里遗祠在。

极知令德世所钟，矫如双凤骞云中。为君挥翰写竹石，况有风节能相同。

嗟哉双凤世所奇，路远昆崙谁致之。何如栖琅玕食竹实，乘清风翔八极。

烂文章兮耀云日，毋使山中之人空叹息。
郊庙歌辞。德明兴圣庙乐章。亚献终献
佚名（唐代）

惟清惟肃，靡闻靡见。举备九成，俯终三献。

庆彰曼寿，胙彻嘉荐。瘗玉埋牲，礼神斯遍。
临江仙（和元规览杨羲传）
张继先（宋代）

自古清真灵妙降，安妃来就杨君。因缘冥会异常伦。仙风聊设相，真道本无亲。

惟有元规能访问，深将此意相闻。大家宜赏缀新文。免教尘世士，诮笑上天人。
擬古
田锡（宋代）

游子中夜心，功名忽嗟暮。
黑貂空上书，甘泉方献赋。
白日惊壮齿，青云有英顾。
收采苟不时，珊瑚亦生蠹。
又寄潼川漕仲房 其二
孙应时（宋代）

郡县仍荒政，朝廷念远方。向来传诏札，不独戒戎羌。

帝德乾坤大，天聪日月光。边防须至计，社稷倚安疆。
上之回
王谌（南北朝）

蠲吉辰，荐明廷。
只中坛，宾万灵。
醮祠寿宫礼太一，东祀天孙西太室。
灵芝宝鼎胙元封，亲郊雍畴回中峰。
中峰绝险天所划，百神驱道平如席。
云髾秀划高拂空，翠辇玉鸾鸣霹雳。
试凭萧关望朔方，月支稽首楼兰降。
复朝独鹿狩鸣泽，芬树羽林归建章。
建章壁门春昼永，井干泰液多游幸。
千秋万岁奈乐何，几度鸾旗出安定。
句
高似孙（宋代）

最觉黄花如有意，却怜豪蟹欲相疏。
闻六月十五日厅屋以二绝句寄衢 其二
虞俦（宋代）

想见榱题高数尺，莫愁囊里费千金。明年便合多裁柳，绕屋连墙易得阴。
元夜同黎惟敬李于美邵长孺顾叔潜集沈太史君典宅得春字时君典在告
欧大任（明代）

走马铜街不动尘，雪残又见岁华新。十千美酒那辞饮，三五良宵况是春。

谁把灯花娱病客，独怜京洛送归人。群公计日青门饯，肯解金龟醉几巡。
与生公游石窟山
张九龄（唐代）

探秘孰云远，忘怀复尔同。日寻高深意，宛是神仙中。

跻险构灵室，诡制非人功。潜洞黝无底，殊庭忽似梦。

岂如武安凿，自若茅山通。造物良有寄，嬉游乃惬衷。

犹希咽玉液，从此升云空。咄咄共携手，泠然且驭风。
渔家傲·六月炎天时霎雨
欧阳修（宋代）

六月炎天时霎雨。行云涌出奇峰露。沼上嫩莲腰束素。风兼露。梁王宫阕无烦暑。畏日亭亭残蕙炷。傍帘乳燕双飞去。碧碗敲冰倾玉处。朝与暮。故人风快凉轻度。
戏示柄
邹浩（宋代）

汝为狮子时，而作狮子吼。他年毛骨成，一顾百兽走。
送陈中洲 其二
屈大均（明代）

白发秽光仪，年华亦已暮。如彼兰蕙芳，离披向霜露。

子才逸卿兰，复有鸾龙度。慷慨泣明珠，光辉谁不顾。

吴越多知音，而今重词赋。闻子父兄名，新知尽成故。

行矣路方长，时时望丘墓。莫即学苏耽，仙成上烟雾。
赠老溪孚上人
蒲寿宬（宋代）

玉涧双盘略彴过，对人扪虱坐鸡窠。
煮茶与客早归去，落日前山路更多。
气仲安以青山草堂诗见贻寄题一首
李之世（明代）

城里有佳山，沈霾如许久。浑沦气色疑未分，恰似精华今始剖。

气郎本自天台流，今来却是云山友。城郭劳劳到者稀，扪历方知岩岫陡。

前山如揖复如趋，中岭峨然似拱受。万瓦鳞鳞睥睨间，炊烟几缕萦林薮。

峰头古木不知年，阴森或有精灵守。閟林黝壑悄无人，偕游必与烟霞耦。

刊木随方借卜居，小构茆亭仅数肘。镌石磨崖记岁年，我与山灵良匪偶。

岭上白云堪赠谁，缄题为寄中林某。剩水溪头侬是家，薄有园庐宽似斗。

非无圭山一片翠，望里迢迢隔窗牖。君今振衣千仞岗，笑我红尘地下走。

纸上分明寄卧游，云关有路何时叩。看君不是山泽癯，广额棱棱河似口。

暂尔云山狎主盟，它日移文君讶否。
正月二十八日大雪过若耶溪至云门山中
陆游（宋代）

山中看雪醉骑驴，清赏真成十载无。
高压孤峰增峭绝，斜倾丛载失枝梧。
松肪火暖眠僧榻，芋糁羹香拥地炉。
病骨虽臞犹健在，未应遽作卧游图。
蓦山溪（游南山）
王以宁（宋代）

雕弓绣帽。戏马秦淮道。风入马蹄轻，曾踏遍、淮堤芳草。飞英点点，春事已阑珊，风雨横，别离多，断送英雄老。

功名终在，休惜芳尊倒。谈笑下燕云，看千里、风驱电扫。男儿此事，莫待鬓丝棼，汉都护，万年觞，玉殿春风早。
真珠园
许棐（宋代）

芭蕉叶上题诗字，雨后来看半不全。馀湿未胜浓墨补，且携卮酒到花前。
余自入山距出山五十五日竹屋青灯山阴杖屦忘其痴不了事矣随所赋录之得二十首 其十九 石洼
徐瑞（宋代）

飞泉所舂撞，悬崖偶成窾。信似太山溜，吾欲铭其坎。
澎湖暮春课士
张玺（清代）

星河岛屿此天同，浴咏春风共冠童。礼乐百年沾圣化，诵弦多士仰儒宗。

珊瑚网下鲛人窟，蚌蛤珠胎夜月中。为语芸窗勤讲肄，菁莪乐育望无穷。
拔蒲
张宁（明代）

拔蒲水中央，未拔郎已别。深拔断蒲根，浅拔断蒲叶。

叶断犹可将，根断心永绝。
孟子·隘与人恭
陈普（宋代）

异端岂必皆邪说，执一之偏或过中。
隘与恭如失正，到头流弊亦皆同。
留忠斋承旨南归蒙寄广香盐梅作别
陈宜甫（元代）

渴心久生尘，鼻孔徒撩天。岂意留夫子，修书念臞仙。

奇香清垢衣，盐梅止馋涎。气味忆吾土，安得随归鞭。
古意二首
叶茵（宋代）

逝波不可回，白鸟不可驯。
古人成感慨，今人犹古人。
寒溪送客时李花盛开山谷弥望
薛季宣（宋代）

寒溪送客荒径迂，玉华璀璨晨光虚。仙游在处见李白，山远无地寻陶朱。

雪霜天色际江岸，琼瑶世界连廷除。飘然几许认姑射，恍若一梦惊华胥。

宝圭环璧会王路，铁衣锋刃交兵车。三王纯素未云已，百姓浑茫方皞如。

神清洞古世缘在，梁园祇是空遗书。
抄书
陆游（宋代）

书生习气重见书喜欲狂。
捣蘖潢剡藤，辛苦补散亡。
且作短檠伴，未暇名山藏。
故家借签帙，旧友饷朱黄。
皇坟探八索，奇字穷三苍。
储积山崇崇，探求海茫茫。
一笑语儿子：此是却老方。
菩萨蛮（春闺）
梅窗（宋代）

碧窗纱透春寒极。极寒春透纱窗碧。谁送缕金衣。衣金缕送谁。

玉肌生嫩粟。粟嫩生肌玉。温处坐香茵。茵香坐处温。
苔花四咏 其一 掖庭
曹家达（清代）

憔悴当年旧绮罗，长门深锁奈愁何。泪凝春雨双飞蝶，发晕秋波五斛螺。

正恐玉阶寒色近，漫疑前殿夜明多。锦衣绿字年年换，输与宫人画黛娥。
临江仙 寿黄镇抚
王旭（元代）

莫怪今年秋色晚，黄花留过重阳。要随仙客九霞觞。助添无量寿，满意泛清香。富贵功名天已了，何须更问行藏。安排紫绶与金章。五云乡不远，高举看翱翔。
发舟
刘过（宋代）

宝气亭前首问途，清飚日日送籧篨。
丹枫无处不愁客，白路有情如导吾。
青竹间垂任子钓，紫鳞时掣季鹰鱼。
烟波渺渺江天晚，水宿又听溪乌呼。
议法
苏洵（宋代）

古者以仁义行法律，后世以法律行仁义。夫三代之圣王，其教化之本出于学校，蔓延于天下，而形见于礼乐。下之民被其风化，循循翼翼，务为仁义以求避法律之所禁。故其法律虽不用，而其所禁亦不为不行于其间。下而至于汉、唐，其教化不足以动民，而一于法律。故其民惧法律之及其身，亦或相勉为仁义。唐之初，大臣房、杜辈为《刑统》，毫厘轻重，明辩别白，附以仁义，无所阿曲，不知周公之刑何以易此？但不能先使民务为仁义，使法律之所禁不用而自行如三代时，然要其终亦能使民勉为仁义。而其所以不若三代者，则有由矣，政之失，非法之罪也。是以宋有天下，因而循之，变其节目而存其大体，比闾小吏奉之以公，则老奸大猾束手请死，不可漏略。然而狱讼常病多，盗贼常病众，则亦有由矣，法之公而吏之私也。夫举公法而寄之私吏，犹且若此，而况法律之间又不能无失，其何以为治？

今夫天子之子弟、卿大夫与其子弟，皆天子之所优异者。有罪而使与氓隶并笞而偕戮，则大臣无耻而朝廷轻，故有赎焉，以全其肌肤而厉其节操。故赎金者，朝廷之体也，所以自尊也，非与其有罪也。夫刑者，必痛之而后人畏焉，罚者不能痛之，必困之而后人惩焉。今也，大辟之诛，输一石之金而免。贵人近戚之家，一石之金不可胜数，是虽使朝杀一人而输一石之金，暮杀一人而输一石之金，金不可尽，身不可困，况以其官而除其罪，则一石之金又不皆输焉，是恣其杀人也。且不笞、不戮，彼已幸矣，而赎之又轻，是启奸也。夫罪固有疑，今有人或诬以杀人而不能自明者，有诚杀人而官不能折以实者，是皆不可以诚杀人之法坐。由是有减罪之律，当死而流。使彼为不能自明者耶，去死而得流，刑已酷矣。使彼为诚杀人者耶，流而不死，刑已宽矣，是失实也。故有启奸之衅，则上之人常幸，而下之人虽死而常无告；有失实之弊，则无辜者多怨，而侥幸者易以免。

今欲刑不加重，赦不加多，独于法律之间变其一端，而能使不启奸，不失实，其莫若重赎。然则重赎之说何如？曰：士者五刑之尤轻者止于墨，而墨之罚百锾。逆而数之，极于大辟，而大辟之罚千锾。此穆王之罚也。周公之时，则又重于此。然千锾之重，亦已当今三百七十斤有奇矣。方今大辟之赎，不能当其三分之一。古者以之赦疑罪而不及公族，今也贵人近戚皆赎，而疑罪不与。《记》曰：公族有死罪，致刑于甸人。虽君命宥，不听。今欲贵人近戚之刑举従于此，则非所以自尊之道，故莫若使得与疑罪皆重赎。且彼虽号为富强，茍数犯法而数重困于赎金之间，则不能不敛手畏法。彼罪疑者，虽或非其辜，而法亦不至残溃其肌体，若其有罪，则法虽不刑，而彼固亦已困于赎金矣。夫使有罪者不免于困，而无辜者不至陷于笞戮，一举而两利，斯智者之为也。
哭荆奴
廖刚（宋代）

平生惟一女，宝惜岂珠玉。夫妻递襁抱，犊软舐未足。

上天胡忍递，谴罚不容赎。沉痾遽汝萦，微息竟莫续。

痛哉伤我神，恍若失飞鹄。追惟百牵肠，展转损心曲。

忆昨将汝归，万里自荆蜀。篮舆共先后，百步能我瞩。

汝母惜可知，拥坐甘蹐局。长途亦云劳，不觉度炎酷。

今后当远行，□门述蹢躅。相看怀抱空，将领但妾仆。

心折疑巳碎，泪甚冲风烛。念汝生少啼，起卧洁絣褥。

谓当非凡孩，岂料两岁促。意余积不厘，汝故弗为属。

长江漂玉尘，兹事未免俗。遗踪仅何有，肠断发毬绿。

情知东门达，敢取西河辱。要识父母心，吾诗尚堪录。
次长芦
张舜民（宋代）

炎荒往返正三年，重过长芦古寺前。
万里风波行欲尽，停挠南望一潸然。
奉和袭美寄题罗浮轩辕先生所居
陆龟蒙（唐代）

鼎成仙驭入崆峒，百世犹传至道风。暂应青词为穴凤，

却思丹徼伴冥鸿。金公的的生炉际，琼刃时时到梦中。

预恐浮山归有日，载将云室十洲东。
赋得摇落深知宋玉悲 其四
屈大均（明代）

一代离忧写未央，无穷芳草在文章。骚经自可为诗传，逐客繇文是楚狂。

风雅再教高弟变，童蒙先拾大夫香。大招亦解惊魂魄，岂似悲秋易断肠。
挟弹游骑图
张昱（元代）

玉臂双楦据绮鞍，浑身俊气要人看。若知稼穑艰难事，肯把黄金铸弹丸？
古曲
王褒（两汉）

青楼临大道，游侠尽淹留。陈王金被马，秦女桂为钩。

驰轮洛城巷，斗鸡南陌头。薄暮风尘起，聊为清夜游。
访问中山西山诸胜
钱梓林（清代）

尝考舆地志，清州多名胜。北地汶篁少，修竹此独盛。

万竿拱西岭，扶苏封蹊径。中山更奇绝，飞泉喷石磴。

散注成瀑布，云日共辉映。读此早神往，颇耽游观兴。

如何览古馀，名实均未称。岂系闻见异，抑或陵谷更。

始叹尽信书，未免讥过听。
清明日同傅元瞻阎才元周济美曾原伯宇文子友宇文子英汪冲之王谦仲集樱朱园分韵得食字二十韵
赵汝燧（宋代）

宦情随推移，世事分限域。帝城冠盖会，千里或咫尺。

赏僚尽英贤，了事即馀日。念我契阔情，招邀见怀忆。

春事日光辉，湖山好颜色。徐行失前骑，可望不可即。

徜徉大堤上，徙倚长桥侧。游龙䀭生花，意极反寥阒。

山房启烟扉，僧话寄禅寂。同来妙人物，高论倾历历。

朋簪忽逢会，并辔随休适。将军万金园，花竹照燕席。

高情发清旷，绝巘疲危陟。俯视天壤间，锦绣蒙山泽。

太平岂无象，黔首何知德。须臾碧云暮，过羽杯行疾。

投林暝鸦还，隔浦灯火湿。呼车各零乱，红烛明青壁。

良辰尚多欢，整整三分一。后会傥相从，前言未应食。
读伯仁诗卷
裘万顷（宋代）

忆昔从君渔钓时，小舟行遍楚江湄。
僧房夜月琴三叠，客舍秋江酒一卮。
别后相思梅折尽，书成欲寄雁来迟。
蛩声惊觉寒窗梦，自起挑灯读旧诗。
重游道岩
吴栋（宋代）

玄都重到拂题尘，屈指于今十四春。
白石烟消丹灶冷，苍崖日永画楼新。
山中自笑黔驴技，天外谁知海鹤身。
洞口桃花莫相笑，刘郎犹是少年人。
曹仁宪谨荣寿
黄枚（清代）

会作凤山宰，悠悠水利垂。天公将福报，再赐玉麟儿。
蓬莱馆午憩
陆游（宋代）

驿门系马听蝉吟，翻动平生万里心。
桥畔笛声催日落，城边草色带烟深。
关河历历功名晚，岁月悠悠老病侵。
忆戍梁州如昨日，凭阑西望一沾襟。
次所和竹所诗奉柬（四首）
黄公望（元代）

竹里行厨常准备，浊醪不用恼比邻。
文章尊俎朝朝醉，花果园林处处春。
送李七之莋水谒张相公
刘长卿（唐代）

惆怅青春晚，慇勤浊酒垆。后时长剑涩，斜日片帆孤。

东阁邀才子，南昌老腐儒。梁国旧相识，谁忆卧江湖。
送孙九畹佥宪蜀中
赵宾（清代）

画省人空鸟昼啼，使君持节汉江西。驿亭虎斗惊乡梦，栈道蛇江怯马蹄。

荒服旧传盐井远，烽烟近报雪山低。蛮方万里归王会，漫向甘泉说碧鸡。
夜泛剡溪
赵鼎臣（宋代）

剡溪清浅石棱棱，夜半星稀月欲升。独恨此间无可访，不须野雪兴方乘。
卧疾初起示逢年兼简绰中德粲五首 其四
朱松（宋代）

蚤岁功名不自量，近从颜禹识行藏。万钱本是忧时饵，除却箪瓢莫谩尝。
咏史
陈普（宋代）

天宝膏肓在羽衣，寂寥于蔿讵能医。当时宇宙皆声色，不梦阳台一紫芝。
早秋宿叶堕所居
罗隐（唐代）

池荷叶正圆，长历报时殚。旷野云蒸热，空庭雨始寒。

蝇蚊犹得志，簟席若为安。浮世知谁是，劳歌共一欢。
题江国录先生石中
陈尚文（宋代）

海甯邑屋千山环，幽人更爱山中山。
山城已远人烟寒，江君石中深巑屼。
闻君十载栖长安，焉能敛翼萦岩峦。
卧龙要自南阳蟠，东山不为携红颜。
迩侧身天地间，不如一中中宽閒。
探书禹穴万卷完，养成雾豹非一斑。
素琴无弦心自弹，泰高高水潺潺。
山中閴兮谁往还，云无心兮抱幽关。
青山白云足为侣，无心胡为恋君宇，
冷君衣裳润君碍。人间岁月易今古，
傅说一去不可伫。苍梧何如出飞雨，
不崇朝兮苏九土。
送翁宾旸之荆湖
周端臣（宋代）

君不见司马子长志横秋，少年足迹不肯休。胸中盘屈奇伟气，笔力直与造化侔。

又不见杜陵子美夸壮游，一身几走半九州。吟怀吐纳天地秀，作为篇章光斗牛。

君今去去几千里，匣剑囊书赴知己。知己从来素有情，投机之会趋功名。

功名岂有作能致，莫辞跋涉长江行。长江四月南风起，武昌鱼饮秦淮水。

南风不久又西风，食鱼休忘鲈鱼美。天涯别梦思城东，何日一樽重与同。

草桥夜醉月明下，桃关晴吟春色中。不堪蜀魄相催去，却怜樯燕相留住。

一片离情去住间，正是游人肠断处。荆湖右道分南北，势与中原岂悬隔。

五湖膏血互吞噬，万里烟尘入谋画。莫如子长子美但能事文章，蚤归来献平戎策。
偈倾一百六十九首
释智朋（宋代）

卒风暴雨，鼓荡无前。
石裂崖崩，回避不及。
总教丧尽生涯，方见时清道泰。
功不浪施。
挽顾君任粹二首
刘克庄（宋代）

有酒常相觅，无金尚欲挥。
竟骑黄鹤去，谁见素骡飞。
华屋俄零露，蓉城果是非。
自嫌闻道浅，怀旧忽沾衣。
云安监劝学诗
王日翚（宋代）

云安古汤溪，□□□□滨。无室不盐烟，无民不樵薪。

士子独希少，锥刀事艰辛。我因沿檄来，暇日聊咨询。

溪山秀且清，湛碧高嶙峋。衣冠杳不报，敢问夫何因。

盛言汉廷尉，有语诒乡邻。三牛对马岭，有井无贵人。

斯言既笃信，诗礼不复闻。我闻为咨嗟，此语深非仁。

儒风一旦扫，有甚遭烧焚。因言廷尉者，其生岂不神。

既禀神灵姿，宁非贤圣伦。安得鄙俚语，千载愚斯民。

斯民有幸氏，贵岂无足尊。唐皇上柱国，伪蜀掌丝纶。

遗诰尚可考，苗裔亦诜诜。后生宜可畏，况逢尧舜辰。

如何三百年，自弃甘煨尘。前贤不知慕，俚语常书绅。

不知非格言，野老相因循。为言听我语，蜀氏初顽嚚。

文翁为益州，化蜀与维新。英才出王马，继世扬子云。

词章霭当世，至今耀清芬。自尔吾蜀士，文学多彬彬。

乃知汤溪上，未必无国珍。琢磨始成器，匪即为荆榛。

我虽非文翁，志使风俗淳。亦非好辩者，示劝聊谆谆。

公侯宁有种，自致唯斯文。蜀学乃孤陋，师友须隆亲。

又当听我言，既学须能勤。不勤如不学，勤学始成身。

穷兮世巨儒，达兮国名臣。唯恐学不至，学必无沈沦。

如不学为名，不如复煎熏。十室有忠信，见者希能遵。

会观集岁后，俊造来訚訚。一成诗礼乡，举充观国宾。
王子中使君家东涧修竹
孙应时（宋代）

一径修篁百亩深，倚天乔木更阴阴。
红尘万事不到眼，好景四时长会心。
稳著亭台添远趣，透开风朋自清音。
使君晋宋家人物，消得间中此醉吟。
第一百七十二
文天祥（宋代）

济时肯杀身，惨淡苦土志。
百年能几何，终古立忠义。
送赵钧父之都下
胡应麟（明代）

黄金台下暮云平，首蹑騊駼问去程。帝里声华驰孝穆，相门经术重玄成。

秋风大壑潜虬化，春水长天画鹢明。莫道平津犹卧阁，三台遥夜映吴城。
池荷就衰有感
高斯得（宋代）

双池万荷花，姣好欺子都。
秋风一披拂，槁悴如三闾。
子有君子操，昔人所叹誉。
奈何不自夺，俯仰悲荣枯。
荷花不能言，请以意对吾。
两间草木蕃，万象粲以舒。
一从鶗鴂鸣，荃蕙首见羽。
况我值末运，忽忽良辰徂。
相随就衰叔，容色何能愉。
抗手谢荷花，子诚志士模。
婴肸悼季世，箕干感沦胥。
舂陵大中正，所品良非虚。
落梅风·人初静
马致远（元代）

人初静，月正明。纱窗外玉梅斜映。梅花笑人偏弄影，月沉时一般孤零。
七月十五夜看月
李群玉（唐代）

朦胧南溟月，汹涌出云涛。下射长鲸眼，遥分玉兔毫。

势来星斗动，路越青冥高。竟夕瞻光彩，昂头把白醪。
舟次清江冯睢阳以简招辞之继就酌舟中
卢龙云（明代）

何处怀人水一方，每依云树望睢阳。双鱼忽至长淮外，驷马仍过孔道旁。

对酒谩疑河朔饮，坐谈深接令君香。风尘此会知非偶，何必还登单父堂。
乾会圣节赐宴
董嗣杲（宋代）

瑞霭薰风遍赤墀，共歌随佛下生时。
报班立笋嵩呼远，接宴簪花拜舞迟。
联坐不矜朝士贵，缀员深愧醴曹卑。
山中雨露恩荣溥，赋得三宫万寿诗。
八景诗为潮阳萧同年题 其七 茅阁
王渐逵（明代）

葵荒还自理，酒熟不用沽。因窥瓮中牖，悟得先天图。
扫花游 其二 宝石
俞樾（清代）

是何楚楚，看绰约凌空，藐姑仙子。圣湖见底，宛新妆对镜，铅华子洗。

雨态云容，化作阑干泪水。暮烟紫。算描就翠娥，眉妩娇细。

红袖天外倚。问上界高寒，可能禁此。伶仃钿珥。压人间万种，等闲罗绮。

独立空山，剩有神尼唤姊。肯容易，嫁东风、石尤夫婿。
东山瀑布
方干（唐代）

遥夜看来疑月照，平明失去被云迷。挂岩远势穿松岛，

击石残云注稻畦。素色喷成三伏雪，馀波流作万年溪。

不缘真宰能开决，应向前山杂淤泥。
偈倾一百三十三首
释法薰（宋代）

大地人人具眼，明星夜夜流辉。
瞿昙不著便，失却一双眉。
后代儿孙那得知，一年一度乱针锥。
临宿呈一二交游
韩维（宋代）

墙根蟋蟀鸣不休，夜宿学省高梧秋。
昏灯钉壁照孤坐，悲风揽肠生百忧。
久从尘事非我意，直有烂醉为身谋。
谁能摆落世俗累，愿敝肥马同轻裘。
澹山岩
李建中（宋代）

常思羽衣人，宅此岩崖傍。
通通通大道，玄关掩中黄。
古朴宫殿通，偃亚松桂香。
洞户漏夕月，木罅生通阳。
叠齿上层巅，露井连曲房。
断壁横广幕，矗石排吟通。
蛰痕燕穴空，乳溜虬鳞张。
清泉弄春通，灵草经冬芳。
自笑老倒容，谁通刀圭霜。
金版佩上籍，玉音歌洞章。
通通夜森立，绛节朝飞扬。
咫尺仙路高，喧嚣机世忙。
浮埃走车马，奔迸多事场。
真地拥烟霞，根本无为乡。
不到久叹息，一来徒悲伤。
但听铿华钟，所得心耳凉。
题刘民用居士藏六庵
释昙华（宋代）

虚空正体没边涯，藏六如何盖覆伊。
要听少林无孔笛，从来多是逆风吹。
五月宿江阴军葛公绰草堂
蔡襄（宋代）

曾解征衣寄草堂，枕边泉石自生凉。
休论仙诀能延寿，暂得身閒梦亦长。
挽张承事词
李新（宋代）

长吟清啸蜀江干，一尺霜根向物寒。
吾道只知尊孔子，奇书何用学刘安。
玄谈客去虚方丈，碧落雏归迅羽翰。
晓月流星无处觅，断云空著子陵滩。
满江红·荆楚风烟
李婴（宋代）

荆楚风烟，寂寞近、中秋时候。露下冷、兰英将谢，苇花初秀。归燕殷勤辞巷陌，鸣蛩凄楚来窗牖。又谁念、江边有神仙，飘零久。横琴膝，携筇手。旷望眼，闲吟口。任纷纷万事，到头何有。君不见、凌烟冠剑客，何人气貌长依旧。归去来、一曲为君吟，为君寿。
莺鸣十章寄戚伯瑞
彭龟年（宋代）

禽其鸣矣，惟其丑矣。
我之怀矣，惟其友矣。
赠别林孔逸从蓟丘军
王恭（明代）

越城砧杵暮纷纷，多少閒情此送君。别路寒山惊落叶，深秋孤雁忍离群。

苏门日照霜中树，羌笛寒凄塞上云。闻道汉南曾独立，也将书剑去从军。
卜居 其一
张嗣垣（明代）

谁言吾道拙谋身，买得青山绝世尘。薖轴难忘须是癖，箪瓢犹在末全贫。

林泉不用疑逋客，鹿豕何妨狎野人。独恨向平休不蚤，几年儿女负松云。
藤蓑五首 其四
陈献章（明代）

新蓑藤叶青，旧蓑藤叶白。新故理则然，胡为浪忻戚。

扁舟西浦口，坐望南山石。东风吹新蓑，浩荡沧溟黑。

须臾月东上，万里天一碧。安得同心人，婆娑共今夕。
浣溪沙（过临川席上赋此词）
张孝祥（宋代）

我是临川旧史君。而今欲作岭南人。重来辽鹤事犹新。

去路政长仍酷暑，主公交契更情亲。横秋阁上晚风匀。
陈握卿以长子继嗣五弟题以善之
王汉申（清代）

达变通权世所稀，长嗣出继未曾非。友全弟嘱真无负，孝体亲曾曷敢违。

存祀莫嗟空后望，传芳可卜绍前徽。怡怡克尽天伦事，不愧儒风坐董帏。
经韶石闻汝源报捷志喜
黎民表（明代）

离家已是过新年，梦里山川尚俨然。北阙烟花随玉辇，南溟波俨罢戈船。

人非陆贾曾游说，地有珠崖莫弃捐。止辇上书劳圣主，乞归吾欲种春田。
瑞龙吟 听枫园饯春席上和清真
郑文焯（清代）

寻诗路，还记小市苍烟，旧家红树。依稀残月残花，丽情俊赏，销凝是处。

旷吟伫，犹有定巢新燕，占春帘户。留连晚色年芳，画屏翠烬，馀香共语。

前度京尘游袂，酒边联唱，花间愁舞。重见断魂天涯，人换新故。

江郎恨笔，休倚伤春句。飘零又、南楼罢饮，西园归步，世事浮云去。

老怀到此，茫茫万绪。不绝情如缕。和泪挽、东风哀弦连雨，梦歌怨叠，一江萍絮。
拟省题桂林一枝诗
周紫芝（宋代）

晋祚传千载，贤科重一时。拟横金殿栋，先剪桂林枝。

月窟根盘金，烟岩雨露滋。孤芳宁有种，凡木自多姿。

臃肿樗空大，风流柳漫垂。惟应太邱令，功德季方知。
处顺斋
释道潜（宋代）

生前不用惊毁誉，身后何须千载名。处顺安时真旷达，本无哀乐动幽情。
宫词
杨皇后（宋代）

宫槐映日翠阴浓，薄暑应难到九重。
节近赐衣争试巧，彩丝新样起盘龙。
予至兰溪买扇题归去来字吏忽报有潘渊明相访戏书二十字
王十朋（宋代）

扇题归去来，客遇潘渊明。举扇谢佳客，归耕吾已成。
题山水障子
张祜（唐代）

一见秋山色，方怜画手稀。波涛连壁动，云物下檐飞。

岭树冬犹发，江帆暮不归。端然是渔叟，相向日依依。
岁未尽前数日偶题长句
陆游（宋代）

短褐萧萧一幅巾，明时乞与水云身。
平生不售屠龙技，投老真为种菜人。
釜粥芬香饷邻父，阑猪丰腯祭家神。
联翩节物惊人眼，傩鼓停?又见春。
偈颂三十六首
释如珙（宋代）

河清海晏皇基壮，雨顺风调百姓安。
三世如来同祝赞，龙楼曲奏万年欢。
菩萨蛮 其一 幽愤
左锡嘉（清代）

天风吹被芙蓉镜。镜花零落相思影。秋水浸愁魂。空馀血泪痕。

孤灯凄欲断。素幔和愁卷。金缕旧罗裳。依稀鸳与鸯。
送元绪上人游商山
姚合（唐代）

万法空门里，师修历几生。过来心已悟，未到行弥精。

溪寂钟还度，林昏锡独鸣。朝簪抽未得，此别岂忘情。
和李侍御春游 其一
萧应韶（明代）

御李今朝出郭西，桃花源水洞门迷。阶前蔓草因风偃，树里寒鸦带日栖。

十里清阴飘谢屐，千株浓绿拟苏堤。登临莫漫空归去，隔岸云邀翰墨题。
送书记雷宜叔造朝
李曾伯（宋代）

五色云边昔稚圭，军戎万里已周知。
趋朝岂止重凭广，出幕聊为送适诗。
行李羽轻清涨稳，交情珍重岁寒期。
君王若问荆州事，白玉阶前细数之。
扁鹊墓
王磐（明代）

昔为舍长时，方伎未可录，
一遇长桑君，古今皆叹服。
天地为至仁，既死不能复，
先生妙药石，起號效何速！
日月为至期，覆盆不能烛，
先生具正眼，毫厘窥肺腹。
谁知造物者，祸福相倚伏，
平生活人手，反受庸医辱。
千年庙前水，犹学上池绿，
再拜乞一杯，洗我胸中俗。
清平乐 其三 赐从游万岁山词
杨士奇（明代）

广寒宫殿。晓驻黄金辇。天上彤霞平近眼。俯看碧云芳甸。

乾坤六合皆春。荣光瑞彩津津。浩荡云飞川泳，甄陶总出皇仁。
送洪州通判何太博
梅尧臣（宋代）

拜官江上客，乘马不乘船。独畏蛟龙浪，将归风雨天。

葛花侵野径，源水入腴田。君住巴丘下，西山道路连。
高阳台 己卯闰春客沪上，悽寂之况有甚往年，适兰当远惠新词，即次其韵
樊增祥（清代）

粉絮轻吹，青梅始弄，闰春兼闰春阴。水样轻寒，海红帘下谁禁。

春花不似年时面，对东风、各自沈吟。甚江南、燕子重来，黯了红衿。

袖中花叶珍珠字，望蓬山一角，青羽沈沈。曾记相如，罗帏病过秋深。

当时已恨风情薄，算凄凉、未抵而今。倩何人、为作秋鸿，寄与愁心。
三日寻李九庄
常建（唐代）

雨歇杨林东渡头，永和三日荡轻舟。
故人家在桃花岸，直到门前溪水流。
平壤送南士还天朝（二首）
许筠（明代）

弱龄有遐想，栖迟在丘壑。
玩世笑东方，隐几师南郭。
中年来城市，误为簪组缚。
谁言珥彤管，素志非黄阁。
公子稽山秀，为说稽山乐。
万壑夹崖流，千岩当镜落。
天台与雁宕，相峙对冥莫。
所恨天一方，不得凌垠崿。
尚冀通关梁，东南骋行脚。
徘徊云门寺，携手翔寥廓。
怀越
孔平仲（宋代）

城隍压高峻，楼观抱青苍。东磴迎风细，西池引步长。

蓬莱山刻画，清白水甘香。海内行几半，兹游最不忘。
戏贻秋泉子
李流谦（宋代）

桂椒发芳辛，水泉佐澄洁。
风味可人哉，醖藉固佳客。
清非伯夷可，和异柳惠亵。
壶子与俱来，表里清彻骰。
素魄吸沆瀣，枯肠濯埃壒。
东家欲毋我，漆园强齐物。
物我傥未融，平生森剑戟。
非秦亦非越，有国名建德。
恬流不须航，坦迳无辙迹。
笑渠秉周礼，况复用萧律。
聚粮适千里，叱驭履九折。
劝君反尔辕，神尻徐而疾。
伯伦驾予车，元亮脂我辖。
胚浑未兆前，羲轩乃叔末。
大观祭风师六首 其四 酌献用《雍安》。
郊庙朝会歌辞（宋代）

牺尊斯陈，清酤盈中。芬芬苾苾，馨香交通。明灵来思，歆我精衷。

维千万祀，品物芃芃。
蝶恋花
黄庭坚（宋代）

海角芳菲留不住。笔下风生，吹入青云去。仙籍有名天赐与。致君事业安排取。

要识世间平坦路。当使人人，各有安身处。黑发便逢尧舜主。笑人白首耕南亩。
初秋夜坐
杨学李（宋代）

青灯伴微吟，烦暑犹蒸炊。
风声如山雷，怒落窗西篱。
砌蛩泣候莎，老树鸣高枝。
桂魄忽婵娟，夜气侵凉絺。
莼羹岂不怀，未了一载痴。
依依游子情，堂萱重驰思。
只将冰雪心，或可为母慈。
清白为家箴，夫岂世俗知。
南来秋复秋，賸喜瓜及期。
娱亲已可望，须记思亲时。
食羊次韵
洪皓（宋代）

肮脏无聊但独愁，未基降服作秦囚。
分羹正值偿私憾，食肉安能有远谋。
祈死难沽千日酒，苦寒谁赠王雪裘。
包羞忍耻随缘分，深愧空餐自讼休。
夜还驿舍
陆游（宋代）

楼上冬冬初发更，断云收雨旋成晴。
市桥新涨摇灯影，驿路残泥壮屐声。
闤闠变迁非曩日，情怀牢落感余生。
高秋病起犹能醉，剩买官醅乐太平。
题新宫
赵蕃（宋代）

到处江山非不佳，不归佛屋即仙家。
南山自好不归去，落魄赋诗天一涯。
巫山高
陆德蕴（明代）

攒峰十二青丛丛，层台曲房雕绮栊。
行云逗雨春迷濛，软风吹绮春无踪。
兰香滴露啼幽翠，江波粼粼月光碎。
老蛟踏波呼木魅，青鸾何处迎飞佩。
菩萨蛮
沈端节（宋代）

愁人道人能消解。元来人是愁人害。对人越思量。醉来还断肠。

人醒初梦破。梦破愁无那。干净不如休。休时只恁愁。
秋日柳林湖感赋
何德新（清代）

四野烟岚合，荒村傍日斜。塞云无宿树，边地少秋花。

柽柳低于膝，平湖但有沙。况当正摇落，客思起悲笳。
和人题徐献可倅厅池莲二首 其一
周紫芝（宋代）

风流别乘水中仙，百丈新移玉井莲。试掉小舟花里去，便如苕霅雨中眠。
春日苦雨
王炎（宋代）

桃花开时苦多雨，花似啼妆悄无语。
桃花谢时雨更多，奈此轻红委地何。
明年花似今年好，明年人胜今年老。
是谁留得长少年，对此不须空懊慷。
双飞燕子营新巢，舍后舍前穠绿交。
长须但为酿曲米，春色尚余红药梢。
颂证道歌·证道歌
释印肃（宋代）

貌悴骨刚人不顾，唯驾一乘称广度。
谁人肯上此莲舟，独畅清风明月赋。
清夜作
齐己（唐代）

不惜白日短，乍容清夜长。坐闻风露滴，吟觉骨毛凉。

兴寝无诸病，空闲有一床。天明振衣起，苔砌落花香。
六月二十四日抵西安得尹农书
陈柄德（清代）

使车轣辘到长安，百二山河立马看。八水分流三辅阔，五星连影九霄寒。

宾来续赋嗤狂简，札到分金壮羽翰。一曲秦腔四更角，凉风暂此卸征鞍。
次方实夫及诸弟游青萝峰顶韵二首 其一
王渐逵（明代）

萝山原是海中山，霞馆烟扉望里閒。秋水自怜天与碧，老颜嬴得醉如丹。

岩魈木魅供诗使，涧芷汀荃泛月澜。便作阆丘三岛客，岂宜绯紫恋人间。
渔歌
李彭（宋代）

积翠十年丹风穴。当时亲得黄龙钵。制电之机难把撮。真奇绝。分明水底天边月。
杂咏二首
罗公升（宋代）

帝历千年统，神州百代居。
但看今日事，莫信古人书。
戏呈外弟赵才仲
吕本中（宋代）

赵郎风味春月柳，可到阮公青眼边。秋水黏天剧空阔，晓霜扶月作婵娟。

北来好句传新雁，一夜客愁如少年。安得琼枝更当眼，沙头同理钓鱼船。
岁暮林居杂咏三首 其一
安志文（清代）

临居不觉岁云徂，野色凝寒人画图。残雪峰峦俱寂寞，晚烟村画半模糊。

他生万颗山前甫，此日大桥湖上逋。诗到苦吟人不爱，绝骎一笑口乌乌。
子弟
李纲（宋代）

云山积翠倚穹苍，仙圣灵踪写上方。瑞像世传藏锦绣，神光人上似清凉。

心安是处皆欢喜，眼正无时非吉祥。我病未能寻胜境，慇勤为爇一炉香。
饮邺郡李磊轩斋
成光（清代）

一逢元礼羡登仙，把臂论交岂偶然。邺下风流词赋盛，客中心事酒杯传。

隔窗鸟语消残暑，夹径花枝起暮烟。旧德世传兼嗜古，尊彝满眼任留连。
偈颂一百六十首
释宗杲（宋代）

今朝又是四月一，那事全然没消息。
衲益皮草久不乾，且喜日头东畔出。
留别翟照四
李宪噩（清代）

故人十年别，须发雪霜新。感慨多谈往，流连遂匝旬。

儿童还解恋，奴仆亦相亲。明日青山隔，离思又几春。
送诸老秋试感而有作
徐寅吉（清代）

閒居十载别南闱，诸老登场志不违。一局残棋思角胜，半生弱羽倦高飞。

谅来笔得生花梦，应复戈回落日晖。年少相逢莫相笑，当时刘叟著麻衣。
惠文伯居士请赞
释崇岳（宋代）

无卓锥之地，有无伸之宝。
元不用安排，拈来用恰好。
没人情，佛亦扫。
这般村僧，脱空到老。
叶善养寺簿尝为鄜州从事有诗送予至鄜作寄
晁说之（宋代）

夫君旧游地，圁洛我盘桓。旅梦朱弦断，荒山白发寒。

文高惊小阮，达晚在长安。得慰相思处，琼瑶落手看。
送玉峰琳长老得戒还清泉（四首）
香严和尚（明代）

名标戒首已登坛，异迹灵踪取次看。
鹫岭花开红菡萏，钱塘潮拥碧波澜。
烟笼春树当前浦，风送扁舟上急滩。
遥想旧游归旧隐，梵王楼阁起云端。
玲珑四犯 题冰如四兄秋隐图
易顺鼎（清代）

人海苍茫，算桥霜店月，容易催老。剩水残山，何苦费些鸿爪。

不如紧靠柴扉，要看尽古来斜照。向青山黄叶中间，寻出秋心多少。

红衣偶把溪边钓。却不道枫人来早。渔樵野局西风里，便是天然之稿。

画工多事传真，反恐暗尘飞到。且共寻诗梦，补几笔西堂草。
次费伯矩护印道中韵
洪咨夔（宋代）

合着丝絇侍建章，却随靴裤踏苍凉。
灯前针线为谁好，镜裹黛铅如许忙。
野水无心鸥等伍，秋风有味菊颜行。
到头灵运终成佛，妙境须闻戒定香。
百字令 送潜阳金肯公初赴燕台
王灏（清代）

芳郊草绿，雨霏霏、将近花朝时候。乍暖乍睛寒尚峭，醺作飞琼遍覆。

万树冰澌，一帘玉映，忆得人如旧。剡溪夜访。至今韵事还又。

猛想昔日梁园，邹枚授简，顷刻千言就。握管如君多逸思、犹伴阶除鹤瘦。

强半春光，凄迷烟柳，把韶华催骤。杏花开也，上林沽遍春酒。
长平怀古
何乔新（明代）

寒云起崇冈，厉风振林木。山鸟鸣嘤嘤，恍如赵兵哭。

低徊忆往鸣，感我泪相续。哀哉长平战，虎吻厌人肉。

翩翩佳公子，虑鸣何不熟。括也喜谈兵，身死家亦覆。

忍哉白氏子，欺天逞淫毒。雄兵纷若林，一旦填溪谷。

至今耕垦者，往往得遗镞。孰云天网疏，报应如转毂。

杜邮岂为冤，万死未足赎。嗟嗟秉钺士，起传宜三复。

前车谅未远，后乘慎驰逐。
八归 题张雪鸿秋荷双鸳
顾太清（清代）

雪泥鸿爪，文章游戏，只不过偶然耳。红衣坠露无多少，画出半秋天气，双鸳相倚。

岸草汀花残照外，对渺渺、冷烟寒水。已看到、寥落西风，又吹过沙尾。

睡去。迷离短梦，缠绵情绪，结伴荷花莲子。忘机淡宕，逍遥野浦，不与世间闲事。

甚风流活计，装点溪山被纹绮。好意态、金针谁绣，老笔同题，消遣绿窗里。
霞外亭二首
刘应时（宋代）

数椽屹起枕林丘，云叶萧萧万木秋。
一缕残红曳微日，渺然天际识归舟。
时思荐福寺
杜汝能（宋代）

□知山不厌，高处更营亭。
对面开诗景，当空列画屏。
药生香草异，盖结古松灵。
见说师斋暇，时来此读经。
署中病怀示王尧韭 其一
李之世（明代）

拙宦成何补，羁栖病转淹。炕衣防湿壁，晒帙向晴檐。

海鸟时窥牖，崖蜂故坠帘。空阶行药遍，嫩草正廉纤。
月夜怀故人
寇准（宋代）

清夜月初满，藓庭吟更幽。
梧桐疏影老，蟋蟀乱声秋。
旧国情何极，空江思欲流。
故人今底处，危坐独凝愁。
东坡雪诗善用险韵王介甫赵昌谷诸老和之皆以为不可及余因其言遂戏和之 其一
庄昶（明代）

万物乾坤都自在，莫将诗律斗精严。一阴有片皆成六，天味无穷不在盐。

贫老但惟偎拙火，北风徒自撼茅檐。新晴又与新诗约，忽露西山十二尖。
别李赞侍御
王建（唐代）

同受艰难骠骑营，半年中听揭枪声。草头送酒驱村乐，

贼里看花著探兵。讲易工夫寻已圣，说诗门户别来情。

荐书自入无消息，卖尽寒衣却出城。
送雁宕庆藏主
释智朋（宋代）

四十九盘飞鸟外，衲衣犹带宕云寒。
豁开湖海烟波眼，枯木石头在雁山。
游王官谷
王午（宋代）

耐辱幽人不愿名，一丘一壑遂高情。
门前流水无冬夏，想见先生到骨清。
答高正甫赠别二首 其二
卢龙云（明代）

上林春事好，谁与问花神。我愧愁为敌，人知懒是真。

漂零随世态，奔轶望京尘。纵有渑池翼，那堪白发新。
满江红
樊增祥（清代）

万柳成丝，凭系著、春光如箭。刚过了、清明禁火，雨香云暖。

返老还童松下鹤，娶妻生子梁间燕。蓦一枝、红杏出墙来，谁家院。

铃索动，东风软。莲押放，花阴转。问梁园赋手，可曾游倦。

圆相红梨花上月，好音玉女窗中电。算小桃、柯下即相逢，春风面。
离亭燕（次韵答廖明略见寄）
黄庭坚（宋代）

十载樽前谈笑。天禄故人年少。可是陵沈英俊地，看即锁窗批诏。此处忽相逢，潦倒秃翁同调。

西顾郎官湖渺。事看庾楼人小。短艇绝江空怅望，寄得诗来高妙。梦去倚君傍，胡蝶归来清晓。
答复礼禅师《真妄偈》
宗密（唐代）

不是真生妄，妄迷真而起。悟妄本自真，知真妄即止。

妄止似终末，悟来似初始。迷悟性皆空，皆空无终始。

生死由此迷，达此出生死。
正月十四夜观灯南寺子虚有诗次其韵兼呈骏发次颜
沈与求（宋代）

娟娟佳月挂南楼，萧寺真成秉烛游。火树忽惊新节物，春衫不趁旧风流。

公方高卧追三已，我亦狂歌发四愁。为报襟期得名胜，何妨著处一开眸。
题流香亭
贺铸（宋代）

秋色朝来已十分，远山清瘦露云根。
芙蕖昨夜惊风雨，叶叶流香有泪痕。
喜雨用前韵
黄榦（宋代）

睡觉歌声古道傍，有人中夜揽衣裳。
床头斗酒聊自酌，不为书窗一夜凉。
寿宁堂诗为冀宁耿氏作 其一 
吴当（元代）

于昭秉彝，有本有支。立爱惟亲，万善是基。
云锦阁
钱闻诗（宋代）

引目遥空碧玉屏，清风入座冷无尘。
斗傍句得一仙客，昴入名无五老人。
云雾散收无限意，林峦生落几番新。
庐山景物绝天下，盍倒尊罍醉坐宾。
遇流民有感一首
王阮（宋代）

行尽江南处处山，无钱归去买山闲。
自怜不在施为地，空对流民数汗颜。
次韵周共叔五首 其一
许景衡（宋代）

问学探前圣，声名自妙年。何疑待价玉，却计买山钱。

北极云垂地，西江水接天。扁舟如有约，吾亦赋归田。
章钓仙吹铁笛善医眼与齿相说法尤高
姚勉（宋代）

穿云裂石笛声秋，兴在江湖一钓舟。
贯柳无鱼囊有药，直钩应是太公钩。
与李先生学士
曹勋（宋代）

先生声彻大明宫，顾肯驰驱与俗同。
但得琴书娱白日，何须鞭帽犯朝风。
未容倦客寻源去，应谓斯人底死穷。
它日云林陪杖屦，款承原辈嗫嚅翁。
题招提院静照堂
王异（宋代）

珍重慧空营妙隐，标题静照作佳名。新堂复胜牛车乐，旧阁如抛火宅萦。

万虑根源尘外息，一轩景物鉴中明。夜深宴坐心虚寂，檀蕙烟微风月清。
憩宫偶成
常楙（宋代）

松风朝来入梦频，公余乘兴去寻真。
红尘物外长清境，白日壶中不老春。
柏子灰寒烟寂寂，桃花风暖水粼粼。
逍遥羽士闲如许，愧我浮名役此身。
和范学士韵 其五
彭汝砺（宋代）

南阳五月饱偷安，报政无闻祇汗颜。平日髡钳盈狴犴，丰年盗贼出丘山。

簿书细碎晨昏事，弦诵寂寥庠序间。但见颍川多凤集，仍知合浦有珠还。
虞美人
晁端礼（宋代）

木兰舟稳桃花浪。重到清溪上。刘郎惆怅武陵迷。无限落英飞絮、水东西。

玉觞潋滟谁相送。一觉扬州梦。不知何物最多情。惟有南山不改、旧时青。
赞三祖
释守卓（宋代）

白衣受道，瘥病非药。无欠无馀，有锤有凿。觅解脱门，汝为谁缚。
和孟阜老梅韵
陈傅良（宋代）

朝游山南莫北隅，修竹之下手所披。
五步一顾立不趋，柔枝弱干千万余。
粲然笑倩多新奇，岁寒安用众穉为。
惊嗟怪怪丈人行，缟衣蓝缕冰斲肌。
莓苔雪片冻不飞，玉饰其末玑衡欹。
藐姑之仙下缥缈，苍虬为驾羽葆希。
三闾大夫从女须，枯槁婵娟却并驰。
张子爱之亦既痴，人不得觑以我归。
我生自视梅孰如，光江独立儿女嗤。
年来稍稍学折枝，柰何复与此老期。
次韵蒲大受书怀十首
郭印（宋代）

日月当头过，风光转眼稀。
宦游元自薄，生计亦何微。
要逐时情好，难令野性违。
富贫同一饱，幸有北山薇。
次韵子由召伯埭见别三首 其一
秦观（宋代）

孤蓬短榜溯河流，无赖寒侵紫绮裘。召伯埭南春欲尽，为公重赋畔牢愁。
崔世兴宅奉次涯翁韵
顾清（明代）

酒敌棋朋四坐分，不知何处是东君。
屏间拂石疑生雨，画里看花半作云。
《白雪》词章随笔散，红尘车马隔墙纷。
平生六一堂前士，到处春风挹令芬。
陈玉叔大参自淮以蜀中新诗见示有答
王世贞（明代）

双鲤何妨识面迟，沾沾同调复同时。争传正字初年句，近得夔同以后诗。

三峡风涛从此壮，九河云物待君奇。祇园一壑差无恙，未遣干旄使者知。
送王梅州二首
刘克庄（宋代）

祸始自三枪，菑犹被一方。
帝将安渤海，君肯薄淮阳。
老手何忧斩，新眉尚费妆。
汉庭褒郡最，蚤晚入为郎。